หุ้นพลังงาน-เหมืองแร่กดตลาดหุ้นยุโรปปิดวานนี้ปรับลง
ตลาดหุ้นยุโรปปิดลบเมื่อคืนนี้ (2 เม.ย.) โดยได้รับแรงกดดันจากการร่วงลงของหุ้นกลุ่มเหมืองแร่และกลุ่มพลังงาน นอกจากนี้ นักลงทุนยังระมัดระวังการซื้อขายก่อนที่กระทรวงแรงงานสหรัฐจะเปิดเผยตัวเลขจ้างงานนอกภาคการเกษตรเดือนมี.ค.ในวันศุกร์
3 เม.ย. 2558

สำนักข่าวอินโฟเควสท์รายงานว่า ตลาดหุ้นยุโรปปิดลบเมื่อคืนนี้ (2 เม.ย.) โดยได้รับแรงกดดันจากการร่วงลงของหุ้นกลุ่มเหมืองแร่และกลุ่มพลังงาน นอกจากนี้ นักลงทุนยังระมัดระวังการซื้อขายก่อนที่กระทรวงแรงงานสหรัฐจะเปิดเผยตัวเลขจ้างงานนอกภาคการเกษตรเดือนมี.ค.ในวันศุกร์
ทั้งนี้ ดัชนี Stoxx Europe 600 ปรับตัวลง 0.2% ปิดที่ 397.80 จุด, ดัชนี DAX ตลาดหุ้นเยอรมันปิดที่ 11,967.39 จุด ลดลง 33.99 จุด หรือ -0.28%, ดัชนี CAC-40 ตลาดหุ้นฝรั่งเศสปิดที่ 5,074.14 จุด เพิ่มขึ้น 11.92 จุด หรือ +0.24% และดัชนี FTSE 100 ตลาดหุ้นลอนดอนปิดที่ 6,833.46 จุด เพิ่มขึ้น 23.96 จุด หรือ +0.35%
หุ้นกลุ่มเหมืองแร่ร่วงลง หลังจากนักวิเคราะห์ของโซซิเอเต เจนเนอราลคาดการณ์ว่า ราคาแร่เหล็กจะปรับตัวลงอีก โดยหุ้นบีเอชพี บิลลิตัน ร่วงลง 2.6% ส่วนหุ้นกลุ่มพลังงานร่วงลงตามราคาน้ำมันดิบ โดยหุ้นรอยัล ดัทช์ เชลล์ และหุ้นโททาล ต่างก็ปรับตัวลง
หุ้นดอยช์ ลุฟฮันซา ร่วงลง 2.6% หลังจากนักวิเคราะห์ของบาร์เคลย์สได้ปรับลดน้ำหนักความน่าลงทุนของหุ้นดังกล่าว ส่วนหุ้นมาร์ค แอนด์ สเปนเซอร์ ดีดตัวขึ้น 4.4% หลังจากบริษัทเปิดเผยยอดขายที่ดีเกินคาด
ขณะที่นักลงทุนระมัดระวังก่อนที่กระทรวงแรงงานสหรัฐจะเปิดเผยตัวเลขจ้างงานนอกภาคการเกษตรเดือนมี.ค.ในคืนนี้ตามเวลาไทย โดยนักวิเคราะห์คาดว่า ตัวเลขจ้างงานจะเพิ่มขึ้นเพียง 248,000 ตำแหน่งในเดือนมี.ค. ซึ่งน้อยกว่าเดือนก.พ.ที่เพิ่มขึ้น 295,000 ตำแหน่งในเดือนก.พ. และคาดว่าอัตราการว่างงานจะทรงตัวที่ระดับ 5.5% ในเดือนมี.ค.
ส่วนเมื่อวันพุธที่ผ่านมา ออโตเมติก ดาต้า โพรเซสซิ่ง อิงค์ (ADP) เปิดเผยว่า ภาคเอกชนของสหรัฐมีการจ้างงานเพิ่มขึ้น 189,000 รายในเดือนมี.ค. ซึ่งเป็นระดับต่ำที่สุดนับตั้งแต่เดือนม.ค.ปีที่แล้ว และต่ำกว่าที่นักวิเคราะห์คาดการณ์ว่าจะเพิ่มขึ้น 225,000 ราย